Све до краја 2008. имао је двојно држављанство, па је могао да изабере између Босне и Херцеговине и Немачке. Пошто је, претходно, исте године добио позив Јоахима Лева у сениорски састав Немачке, Марин се нешто касније одрекао држављанства Босне и Херцеговине. Марин се по први пут нашао на проширеном списку репрезентације Немачке, за Европско првенство 2008. године, на ком је било укупно 26 имена. Дебитовао је 27. маја те године, ушавши у игру на полувремену пријатељског сусрета са Белорусијом, уместо Бастијана Швајнштајгера. Након скраћивања списка изостављен са списка путника на завршни турнир, који је одржан у Аустрији и Швајцарској. Марин је у августу исте године био стрелац у победи од 2 : 0 на пријатељском сусрету са екипом Белгије. Са младом репрезентацијом Немачке, Марин је освојио Европско првенство 2009. године у Шведској. Јоахим Лев је Марина уврстио међу путнике на Светско првенство у фудбалу 2010. На првој утакмици Групе Д, против Аустралије, Марин је у игру ушао при коначном резултату 4 : 0 за свој тим, уместо Лукаса Подолског у 81. минуту. На наредном сусрету, на ком је Немачка поражена минималним резултатом од репрезентације Србије, Марин је добио прилику у последњих 20 минута игре. До краја такмичења више није наступао, а са екипом је освојио треће место и бронзану медаљу.